Document ID: /roh_data/filtered/fineweb-2-filterrobots_roh.jsonl.gz/2975

Dumengia ils 10 da zercladur datti suenter 64 onns puspè ina cursa da cirquit en Svizra. A Turitg vegn manada tras l’emprima cursa da la furmla E. Il cirquit da prest 2,5 kilometers è en il quartier Enge ed il start sin il Mythenquai. Ils vehichels electrics van enfin 200 kilometers l’ura.
Ina excepziun
L’onn 2016 ha il Cussegl federal lubì cursas da cirquit cun autos electrics. La davosa cursa da cirquit era stada l’onn 1954 a Bremgarten dasper Berna. Suenter aveva il Cussegl federal scumandà cursas da cirquit en Svizra pervia d’in nausch accident cun blers morts en la cursa da 24 uras a Le Mans (1955).
RR actualitad 12:00